El secretari general del Departament de Treball, Afers Socials i Famílies, Josep Ginesta, ha lamentat aquest dijous els "peus de fang" que, segons ell, té el mercat laboral català, que ha augmentat els percentatges d'ocupació, però també els de contractes temporals o a temps parcial. Per a Ginesta, només es podrà recuperar la qualitat de l'ocupació amb una "contrareforma laboral", cosa que veu complicada per la futura composició del govern espanyol, i creu que cal que Catalunya tingui més competències, més recursos i lleis pròpies per reforçar els drets dels treballadors i impulsar la creació d'ocupació de qualitat. En una roda de premsa per valorar les dades de l'Enquesta de Població Activa (EPA) del segon trimestre, Ginesta ha valorat positivament la caiguda de la desocupació en 56.400 persones i la creació de 106.300 llocs de treball nets, xifres similars a abans de la crisi o tot just al seu inici. Tot i així, ha dit que això és gràcies a l'esforç de les empreses, i que el Govern no es vol posar medalles. Aquesta millora de la quantitat d'ocupats, però, no va acompanyada d'una millora en la qualitat, ja que bona part de les noves feines són temporals o a temps parcial. "Cal redreçar el precariat i el mercat dual", ha dit, recordant que dels poc més de 600.000 aturats catalans, només 167.000 cobren alguna prestació, i més del 56% dels aturats busquen feina des de fa més d'un any. Així, si abans de la reforma laboral aprovada pel govern de Mariano Rajoy el 75% dels contractes eren indefinits, ara només ho són el 70%. El 2008, el 84% dels contractes eren a temps complet, mentre que ara ho són només el 77%. Un terç dels treballadors a temps parcial de l'any 2008 ho feien de forma involuntària, i preferien treballar a temps complet. Ara aquest percentatge s'ha doblat. A Catalunya actualment hi ha 185.500 llars amb tots els seus membres aturats, unes 33.300 menys que el trimestre anterior, cosa que significa una reducció del 15,2%. Respecte fa un any, hi ha 47.700 llars menys amb tots els seus membres a l'atur. De fet, l'atur baixa, però també ho fa la població activa, però no pas per la fugida de treballadors a l'estranger. Segons el Govern, aquest "èxode" s'ha aturat i fins i tot comencen a arribar de nou els immigrants estrangers per treballar. Per a Ginesta, "s'està guanyant terreny a la crisi, ja que les xifres són similars als primers trimestres del 2009, però encara falta un any i mig, aproximadament, per arribar al 7,9% d'atur, el rècord registrat a principis del 2007. El secretari general creu que cal impulsar l'ocupació en sectors estables i de qualitat, com la indústria, i no tant en l'hostaleria, on la subcontractació i l'externalització precaritzen les condicions laborals. No obstant, en la indústria, ha augmentat l'ocupació, però també l'atur. Ginesta també ha lamentat el desequilibri territorial de les dades, que són força positives a Barcelona i força pitjors a la resta de demarcacions.  Dades relativament millors La desocupació ha caigut de 56.400 persones el segon trimestre i ha deixat la taxa d'atur en el 15,95%, un percentatge que no es veia a l'economia catalana des del tercer trimestre del 2009 (15,89%). En el mateix període, l'economia ha estat capaç de crear 53.700 nous llocs de treball, amb un increment de l'1,7% en relació amb el primer trimestre. Amb aquestes xifres del segon trimestre, en l'últim any a Catalunya s'han creat 106.300, una xifra interanual que no es veia des del tercer trimestre del 2006, abans de la crisi. A l'Estat, la desocupació ha disminuït de 216.700 persones, el 4,52% menys, i ha deixat la taxa d'atur en el 20%, en xifres del 2010. El segon trimestre de l'any és un període on tradicionalment les dades de l'EPA són positives i indiquen fortes caigudes de l'atur i bones xifres de nova ocupació. Aquest any s'ha repetit aquest comportament i la creació d'ocupació, amb 53.700 nous llocs de treball, amb l'1,72% més en relació amb el primer trimestre, suposa el creixement percentual en termes trimestrals més gran que es registra a la sèrie des del segon trimestre del 2014 (2,68%).  Del conjunt de l'ocupació a Catalunya, 2.724 llocs de treball es feien a jornada completa i 457.000 en jornades parcials, cosa que suposa el 14,4% del conjunt de la contractació, un percentatge que es manté a l'entorn del 14% en els últims dos anys.  En l'EPA del segon trimestre també s'observa una nova caiguda de la població activa que aquest mes de juny s'ha situat en 3,785 milions de persones, cosa que suposa un descens de 16.300 persones en relació amb el mateix període de l'any, el 0,43% menys.  A Catalunya la població activa encadena 19 trimestres de descensos, des del quart trimestre del 2011, amb l'única excepció del primer trimestre d'aquest any on es va registrar un lleuger increment.  L'augment de l'ocupació, amb una intensa activitat en el sector serveis pe cobrir les necessitats del sector turístic, acompanyada d'una caiguda de la població activa, gent que tot i tenir edat de treballar no busca feina o bé ha marxat del país, ha fet que la taxa d'atur s'hagi situat en el 15,95%, el percentatge més baix que s'observa a la sèrie des del tercer trimestre del 2009.  La taxa d'atur dels menors de 25 anys s'ha situat en el 35,26%, la taxa més baixa que s'ha vist a Catalunya des del quart trimestre del 2008, just en l'inici de la crisi. La taxa d'atur juvenil ha disminuït en l'últim any 8,48 punts percentuals (43,74%).  Per demarcacions, l'atur cau a totes les demarcacions catalanes i l'ocupació també ho fa amb l'excepció de Lleida on recula el 0,11%.

Summary: El Govern lamenta els "peus de fang" de la recuperació de l'ocupació i demana una "contrareforma laboral"


Élite es reuneix aquest dimarts a Madrid amb el PP i ho intentarà amb ERC i PDeCAT ACN Barcelona.-El portaveu del sindicat d'Élite, Alberto Álvarez, ha explicat aquest dilluns a la tarda que descarten mobilitzar-se dimecres, tal com va apuntar el passat 17 de setembre, davant el "silenci" dels partits sobre la convalidació del decret llei de les VTC. Álvarez va detallar que ja havien demanat l'autorització per poder fer una acampada d'unes hores davant el Parlament i que també estudiaven fer una marxa lenta des de la T1 de l'aeroport del Prat amb un recorregut encara per determinar. En declaracions a l'ACN, Álvarez ha comentat que aquest dimarts es desplaçarà a Madrid per mantenir les darreres reunions abans de la convalidació del reial decret llei, una de les quals amb el PP, i que intentaran mantenir una trobada amb ERC i el PDeCAT. Els taxistes van plantejar-se convocar noves mobilitzacions la setmana passada i van iniciar els tràmits davant la concreció d'alguns partits davant el reial decret llei del govern sobre les VTC i després que el portaveu del PDeCAT al Congrés, Carles Campuzano, no garantís el suport de la seva formació al text perquè "genera enormes incerteses" a la Generalitat.

Summary: Els taxistes descarten mobilitzar-se pel "silenci" dels partits en la convalidació del decret llei sobre les VTC


El COAC ressalta la importància de la rehabilitació i avisa que no s'arribarà la descarbonització total el 2050 ACN Barcelona.-La crisi de la covid-19 ha accentuat la caiguda de la superfície visada en un 14% a Catalunya durant el primer semestre en relació amb el mateix període del 2019, fins als 2.044.924 metres quadrats, segons el COAC. Pel que fa els habitatges, se'n van visar 6.630, un 16,6% menys respecte el primer semestre del 2019 i registra un creixement negatiu per segon semestre consecutiu. La degana del COAC, Assumpció Puig, ha explicat que l'activitat continua molt vinculada a l'obra nova i ha ressaltat la importància de la rehabilitació per donar resposta a un parc d'habitatges obsolet i a l'emergència climàtica. "Si hem d'estar al 2050 absolutament descabornitzats, no hi ha arribem segur. En el nostre sector hi ha molta feina a fer", ha dit. D'acord amb els resultats de l'activitat de la construcció i la rehabilitació facilitats pel Col·legi d'Arquitectes de Catalunya (COAC), el decret de l'estat d'alarma va suposar una caiguda important dels visats, en especial mes d'abril, seguit d'una lleugera recuperació al maig i al juny, però sense arribar a les xifres del primer semestre el 2019. Per demarcacions, la desacceleració de la superfície visada ha estat uniforme a tot Catalunya, tot i que amb major mesura al Camp de Tarragona i a les Terres de l'Ebre amb un 45% i un 40% menys de superfície, respectivament per un creixement poc habitual durant el primer semestre. A les comarques de Barcelona, la superfície visada ha estat de 1.383.411 metres quadrats, xifra que representa un descens del 10% en comparació fa un any. En canvi, a Barcelona el comportament va ser invers i va augmentar un 23%. La degana del COAC ha subratllat que no ha sigut un semestre "normal" i que a la crisi de la covid-19 cal afegir-hi que al desembre el Col·legi ja preveia una desacceleració i una aturada del sector de la construcció després de sis anys de creixement. La superfície visada d'obra nova aquest primer semestre ha caigut un 16% en un any mentre que la rehabilitació ho ha fet en un 8% respecte el primer semestre del 2019 i continua amb xifres molt "testimonials" respecte el volum total de l'activitat del sector (26%). Assumpció Puig ha lamentat que el sector de la rehabilitació no s'estigui consolidant i considera que és "absolutament fonamental" per adaptar els habitatges antics per convertir-los en dignes per viure-hi i perquè compleixin amb els requisits mediambientals. En aquest sentit, ha demanat "polítiques d'impuls" per actuar d'acord amb els requisits europeus i d'acord amb les diferents agendes urbanes, entre d'altres. Puig ha apuntat com un dels principals problemes per impulsar la rehabilitació que les propietats estan molt "atomitzades" –finques compartides en propietat horitzontal- i en la "burocratització". Per això, ha reclamat a les administracions que agilitzi els tràmits i ha apostat per concretar convenis amb l'administració local, com per exemple es fa amb l'Ajuntament de Barcelona, que revisa la normativa urbanística local davant un nou projecte, mentre el COAC s'encarrega de l'estatal i autonòmica. "Això que sembla tan evident, costa molt d'implementar en molts ajuntaments del territori", ha lamentat. Per la seva banda, la directora general del COAC, Sònia Oliveras, ha comentat que el descens del 14% va en línia de la tendència a l'Estat (15%) i ha confirmat que aquest semestre s'ha aguditzat el decreixement previst per Euroconstruct.

Summary: La crisi de la covid-19 accentua la caiguda de la superfície visada en un 14% durant el primer semestre


El conseller d'Interior, Miquel Buch, ha explicat que Catalunya està davant un "episodi meteorològic excepcional i insòlit" en què s'acumulen episodis simultanis de vent, neu, pluja i onatge que s'allargaran quatre dies des d'aquest diumenge fins dimecres. El cap d'àrea de predicció, Santi Segalà, ha explicat que el temporal s'ha deixat sentir de moment pel que fa al vent, que ha arribat als 90 i 100 km i onades que han arribat a superar els 7 o 8 metres d'alçada. Les precipitacions aniran guanyant terreny fins "abraçar gran part de Catalunya" però les més importants seran a la part est de Catalunya, sobretot les comarques del nord-est i el prelitoral i litoral. Es poden acumular més de 200 litres per metre quadrat a les comarques del Ripollès, Garrotxa, nord d'Osona, Pirineu i Pre-pirineu més oriental on la neu podria arribar als 2 metres a més de 2.000 metres d'altitud. Aquesta tarda, nit i propera matinada dins les comarques de Girona poden quedar zones amb aire força fred amb cota de neu als 500 o 600 metres. Dimarts a la tarda i dimecres al matí s'espera que creixi la intensitat de les precipitacions.

Summary: Buch alerta que el temporal de vent, neu, pluja i onatge que durarà fins dimecres és "excepcional i insòlit"


Després de dues setmanes d'intens treball als despatxos del Parlament, el grup de representants del moviment veïnal de l'N-340 per una AP-7 gratuïta ha tornat a peu de carretera per explicar als incansables companys, que tallen cada dijous la carretera nacional, els resultats de les trobades. Aquest dimecres, es van reunir a Barcelona amb tots els grups polítics parlamentaris per exigir-los la seva complicitat per pressionar el govern espanyol i aconseguir l'alliberament de peatges com a única solució al col·lapse i la sinistralitat de l'N-340. També van demanar que es torni a portar la ple del Parlament la moció per la gratuïtat de l'autopista amb aquesta reclamació com a únic punt. Aquets dijous una trentena de veïns ha tallat, per 25a vegada en 23 setmanes, la carretera l'Ametlla de Mar (Baix Ebre) i també s'ha aturat el trànsit a les Cases d'Alcanar (Montsià) i Vinaròs.

Summary: El moviment veïnal de l'N-340 reclama als grups parlamentaris que pressionin a Foment per aconseguir l'AP-7 gratuïta


El portaveu del PDeCAT al Congrés dels Diputats, Carles Campuzano ha emplaçat aquest dimarts a la presidenta del Congrés, Ana Pastor,  a donar una “resposta positiva” a la petició que el president de la Generalitat, Carles Puigdemont, li ha fet a través de la carta enviada fa 11 dies on reclama poder comparèixer al Congrés per exposar el referèndum.. “Esperem que a partir d’aquest moment en què Pastor té coneixement formal de la carta es produeixi una resposta positiva” i que “el Congrés trobi l’espai i el moment per escoltar les raons del president de la Generalitat en relació al referèndum que el govern català convocarà l’1 d’octubre”. Segons Campuzano, seria “una excel·lent oportunitat per escoltar-nos i entendre’ns”. El portaveu del PDeCAT ha rebutjat la proposta del PP de fer un debat amb votació final. “Crec que ens hem d’esforçar en trobar solucions, no en generar problemes”, ha dit, “i és evident que avui una votació al Congrés dels Diputats no afegiria cap solució”. Segons Campuzano, la cambra hauria d’escoltar les raons i arguments del president de la Generalitat “perquè  potser si són escoltades per la cambra aconseguirem que es comenci a entendre la naturalesa de la qüestió que estem defensant”.

Summary: Campuzano demana a Pastor que doni una “resposta positiva” a la carta de Puigdemont


El Grup de Periodistes Ramon Barnils, amb el suport de l'Àrea de Drets de Ciutadania, Cultura, Participació i Transparència de l'Ajuntament de Barcelona, llencen aquest dimarts l'Observatori d'actualitat del discurs discriminatori als mitjans de comunicació. Amb l’objecte d’analitzar les notícies que continguin discursos discriminatoris, el portal web ofereix a periodistes i ciutadania eines i continguts per reflexionar sobre cobertures mediàtiques d’esdeveniments recents, ocorreguts en els dies o setmanes anteriors, susceptibles de reproduir discursos discriminatoris cap a col·lectius potencialment afectats per l’antigitanisme, l’aporofòbia, la islamofòbia, el racisme i la xenofòbia. L'Observatori publicarà també articles d'anàlisi de cobertures d'actualitat i tests on la ciutadania podrà autoavaluar la seva capacitat de detectar els discursos discriminatoris als mitjans de comunicació.  Els continguts es penjaran periòdicament al portal web i quedaran a disposició d'aquelles entitats o mitjans de comunicació que vulguin replicar-los. Uns continguts que també posaran de relleu bones pràctiques en les cobertures mediàtiques que destaquen positivament pel seu tracte a la diversitat. L’objectiu de l’Observatori és facilitar a periodistes i ciutadania eines per reflexionar sobre com s’han cobert determinats fets recents, per incidir en les pràctiques periodístiques i donar eines per detectar i combatre els discursos discriminatoris. Com s’ha dit, les peces elaborades no només analitzen aquelles estratègies que poden fomentar el discurs discriminatori sinó que també visibilitzen bones pràctiques i ofereixen recomanacions i eines. L’equip del projecte treballarà conjuntament amb entitats que incideixen en l’àmbit de la no discriminació per suggerir temes a tractar o enfocaments a realitzar.  “Sovint els processos de producció periodístics a les redaccions son frenètics i no permeten aturar i reflexionar”, apunta la coordinadora de l’Observatori, Maria Manyosa Masip. És per això que l’Observatori neix amb la voluntat de proporcionar als periodistes eines pràctiques per incorporar a les seves rutines. Un altre dels objectius de l’Observatori és “dotar la ciutadania de recursos perquè pugui detectar els discursos discriminatoris i fer-hi front”, fet clau per crear lectors crítics amb els mitjans de comunicació.  L’Observatori d’actualitat del discurs discriminatori als mitjans de comunicació és un projecte del Grup de Periodistes Ramon Barnils amb el suport de la Direcció de Serveis de Drets de Ciutadania i Diversitat de l’Ajuntament de Barcelona. Aquest és el tercer projecte del Grup de Periodistes Ramon Barnils relacionat amb els discursos discriminatoris. L’any 2016 es va dur a terme l’Observatori del discurs d’odi als mitjans, que va analitzar peces periodístiques publicades en mitjans digitals de línia editorial de dreta i extrema dreta. El 2017, l’Observatori del discurs discriminatori als mitjans va estudiar les versions digitals dels mitjans de comunicació generalistes, analitzant-ne continguts que fomenten els discursos discriminatoris.   Amb l’elaboració dels dos projectes anteriors, el Grup Barnils ha format un equip de periodistes especialitzats en detectar i combatre el discurs d’odi i el discurs discriminatori als mitjans, que se centraran en aquesta ocasió en detectar discursos discriminatoris a les cobertures d’actualitat.

Summary: El Grup Barnils analitzarà les notícies d'actualitat que continguin discursos discriminatoris


El PPCV ha presentat aquest dimarts al Congrés dels Diputats una iniciativa parlamentària “en favor de la llibertat i en contra del xantatge lingüístic del Consell” arran del decret de plurilingüisme, aprovat pel govern valencià fa dues setmanes. En declaracions als mitjans, després de reunir-se amb el portaveu popular al Congrés, Rafael Hernando, la síndica del PP valencià Isabel Bonig ha explicat que la iniciativa, que també serà presentada a les Corts Valencianes, sorgeix de la necessitat de “defensar un dret fonamental com és la llibertat, la llibertat dels pares a triar la llengua en la qual volen educar els seus fills”. Bonig ha remarcat la necessitat de “traslladar el debat i el problema valencià a les Corts Generals, perquè tota Espanya sàpiga el que ocorre a tota la Comunitat Valenciana, que cada dia s’assembla més al que va començar fa temps a Catalunya”. En la seva opinió,  el decret de plurilingüisme és “l’avantsala de la immersió lingüística en la Comunitat, tal i com la varen aplicar els nacionalistes a Catalunya”. Sobre això, la presidenta dels populars ha manifestat que al País Valencià "té l'enorme privilegi de tenir dues llengües cooficials i mai hi ha hagut problemes" i ha remarcat que “la Llei d'Ús d'Ensenyament del Valencià és del 1983, creada pel PSPV, i el PPCV l'ha mantinguda durant els 20 anys en què ha estat al govern de la Generalitat Valenciana. Amb aquesta llei es permet que s'alternin les dues llengües i tots els valencians teníem el dret a expressar-nos en la llengua que volíem, sense cap problema”.  La portaveu popular ha afirmat que el president Ximo Puig i la vicepresidenta Mónica Oltra “han aprovat un decret de plurilingüisme que no respecta el dret dels pares a escollir el tipus d'educació i llengua vehicular per als seus fills. Hi ha també una clara discriminació entre les zones valencianoparlants i castellanoparlants. Puig i Oltra, PSPV i Compromís, amb ajuda de Podem, estan convertint l'educació en un arma d'adoctrinament”.  En la seva opinió, com que el decret inclou sis nivells d'anglès “aquells pares i les escoles que vulguin que els seus alumnes estudiïn els nivells més alts d'anglès, que tinguin els millors professors i que els col•legis i instituts certifiquin, quan acabin la formació, la competència lingüística en anglès dels estudiants a través d'un títol oficial, hauran d'agafar la línia en valencià ". “Si opten per la línia en castellà tindran menys anglès i els col•legis i instituts no podran certificar la seva competència. Això és una clara discriminació i limitació de la capacitat dels pares a escollir el tipus d'educació que volen per als seus fills. De fet, no se'ls consulta. És una decisió del centre i en cas de discrepància decideix l'administració. És a dir, la vicepresidenta Mónica Oltra i el conseller Vicent Marzà”, ha conclòs.

Summary: El PP trasllada al Congrés dels Diputats la seva oposició al decret de plurilingüisme valencià


El jutjat d'instrucció número 1 de la Seu d'Urgell ha decidit, després de prendre'ls declaració, mantenir com a investigats per un suposat delicte d'incitació a l'odi els vuit mestres de tres escoles de la Seu d'Urgell pel tractament que van fer a classe dels fets de l'1-O. Segons informa el TSJC, el jutge no ha demanat mesures cautelars per als docents i, de moment, no ha acordat cap altra diligència al respecte de la investigació que està duent a terme arran de les denúncies d'onze particulars. En les respectives declaracions, els mestres han contestat a les preguntes que se'ls han formulat tot negat els fets pels quals se'ls investiga, segons ha detallat l'advocat d'un d'ells. Els vuit docents investigats estaven citats a declarar aquest dimarts al jutjat de la Seu d'Urgell. En concret, es tracta del director i quatre mestres del col·legi públic Mossèn Albert Vives, la directora i un mestre de l'escola Pau Claris i la directora de l'escola La Salle.   Segons les denúncies, un dels alumnes hauria sofert ''humiliacions, insults i fins i tot agressions'' perquè la seva mare és guàrdia civil, cosa que coneixen la resta de companys i professors. En aquest sentit, el jutge volia saber si hi va haver comentaris realitzats per diversos mestres així com si són responsables de determinades ''actituds'' per motivar als alumnes a fer aquests suposats comentaris. Els fets contra el fill de la guàrdia civil haurien tingut lloc el 3 d'octubre, dos dies després del referèndum.

Summary: El jutge manté com a investigats els vuit docents de la Seu d'Urgell després de prendre'ls declaració


El matí d'aquest dilluns els presos electes des de les eleccions del 28-A pel Congrés i el Senat sortiran de la presó de Soto del Real per anar "degudament custodiats" a complimentar els tràmits de presentació de les credencials i la declaració d'activitats i de bens. Oriol Junqueras (ERC), Jordi Sánchez (JxCat), Jordi Turull (JxCat) i Josep Rull (JxCat) aniran al Congrés i Raül Romeva (ERC) al Senat per dur a terme uns tràmits que hauran de dur a terme "sense dilació" amb l'objectiu que "siguin reintegrats al centre penitenciari al més aviat possible", segons la interlocutòria del Tribunal Suprem. Dimarts tornaran per assistir a les sessions constitutives del Congrés i del Senat. A la represa de les sessions del judici de l'1-O al Tribunal Suprem el dimecres ja hi aniran essent diputats i senador. En el cas dels futurs diputats, no era necessari que dilluns fessin les gestions personalment, les podien haver fet per delegació, però els seus advocats així ho van demanar i així ho podran fer. Dimarts tornaran a les cambres per participar a les sessions constitutives per prendre possessió del càrrec. Hauran de jurar o prometre, ni que sigui per imperatiu legal, acatar la Constitució. El Congrés preveu que tinguin llibertats de moviments a l'hemicicle aquell dia, tot i que les portes que donen accés a la sala estaran custodiades per agents. No podran fer reunions de treball ni assistir a compromisos de comunicació pública i premsa. Junqueras va anunciar en una roda de premsa a l'ACN que no descarta aprofitar la sessió constitutiva del Congrés per parlar amb el president espanyol, Pedro Sánchez. Si ho fa haurà de ser en un recés de la sessió, ja que hauran de tornar a la presó "sense dilacions" un cop la presidència de les cambres hagi posat fi a la sessió.  La seva participació posterior en l'activitat parlamentària està per veure. Segons La Vanguardia els magistrats deixaran la decisió a mans de la Mesa del Congrés dels Diputats, que tindrà majoria progressista i que estarà presidida per Meritxell Batet.  Podrien encarregar un informe als lletrats del Parlament espanyol per determinar els passos a seguir. La setmana del judici de l'1-O al Tribunal Suprem arrencarà dimecres amb l'última sessió destinada a les declaracions de testimonis, la fase més llarga de tot el procés. Dimecres estan citats a declarar 13 testimonis i també està previst que comencin les proves pericials.

Summary: Els presos electes del Congrés i el Senat lliuraran dilluns la documentació i dimarts prendran possessió de les actes


El 2015 ha marcat els registres més negres per a l'Aeroport de Girona des de l'arribada de Ryanair, que va instal·lar la seva base a Vilobí d'Onyar (Selva) el 2004.  L'any passat s'ha tancat amb 1.775.318 passatgers, un 17,8% menys que el 2014. Les estadístiques anuals d'Aena demostren que hi ha hagut descensos constants des del 2009, després que l'aeroport arribés al seu sostre de 5,5 milions de viatgers. Ara bé, el 2015 és la primera vegada que l'aeroport no ha superat la barrera dels 2 milions. Pel que fa a les operacions, s'han registrat 19.527 aterraments i enlairaments (-5,3% que al 2014) i l'única dada positiva cal buscar-la en les mercaderies: 95.914 quilos transportats, un 3,5% més que un any enrere.

Summary: L'Aeroport de Girona tanca el 2015 amb 1.775.318 passatgers, la xifra més baixa des de l'arribada de Ryanair


L'exconsellera de Treball, Afers Socials i Famílies Dolors Bassa ha explicat aquest dimecres a la tarda davant del Tribunal Suprem que el cap de setmana de l'1 d'octubre el departament va assumir la gestió directa  dels centres cívics de la Generalitat per tal d'evitar "problemes" als directors. Per aquell cap de setmana moltes entitats van presentar sol·licituds d'activitats com "balls per a gent gran o cursos d'escacs", i això generava "inquietud  i malestar" en els directors per si podia anar contra la prohibició del referèndum, o fins  i tot generava "problemes de responsabilitat civil" si algun usuari  es feia mal o algun material es feia malbé. "No hi va haver cap incident", ha afegit. ((S'afegeix informació sobre l'aturada de país i el registre de voluntariat)) En resposta al fiscal, Bassa ha explicat que no va destituir cap director ni va fer cap decret. Simplement, ha explicat, va enviar un correu electrònic als directors dient-los  que podien "abocar" les seves competències al departament fins el següent dilluns, dia 2, a les 7 del matí. "Es va fer per la seva tranquil·litat", ha reblat. No podien dir que no a les entitats, perquè "un centre cívic serveix per a la participació, perquè és la màxima expressió de ciutadania i participació". Aturada país Sobre l'aturada de país del 3 d'octubre, Bassa ha especificat que va ser una "protesta" organitzada per la Taula per la Democràcia, de la qual formaven part unes 40 entitats, i a la qual es van adherir algunes patronals, els sindicats principals, ajuntaments i la Generalitat, davant l'actuació policial  de dos dies abans. Aquesta 'aturada de país' ha explicat que no tenia "res a veure" amb la vaga general convocada dies abans per quatre sindicats minoritaris, CGT, IAC, COS i Intersindical-CSC, del 2 al 13 d'octubre. Per això, el 29 de setembre va emetre una ordre de garantia de serveis essencials, com en qualsevol vaga, ha explicat, sense que l'odre fos per "donar publicitat", ha dit. Registre  de voluntaris Sobre el registre de voluntaris, que les acusacions conclouen que  servia per buscar voluntaris per al referèndum, Bassa ha dit que era un registre  d'entitats sense afany de lucre que buscaven voluntaris, però no pas un registre de persones. Les entitats i la Generalitat volien adequar millor el perfil de voluntaris de cada entitat i per això el Govern va encarregar al CTTI una plataforma tecnològica de 'matching' que fes més automàtic el procediment de les anomenades 'crides', quan les  entitats necessiten voluntaris per a determinades  campanyes.

Summary: Bassa diu que va assumir la gestió directa dels centres cívics per evitar "problemes" als directors


Sitges ha començat la regeneració de les platges de Sant Sebastià, Bassa Rodona i Garraf amb l'aportació extraordinària de 45.000 m3 de sorra per pal·liar el retrocés que han patit l'últim any a causa dels temporals. A partir d'aquest dilluns, una embarcació de draga ha iniciat les tasques per retirar sorra de les instal·lacions esportives Port Ginesta, Port d'Aiguadolç i Port Garraf i dur-la a les platges que necessiten ampliar la superfície utilitzable. En concret, la primera platja on es fa l'aportació de sorra és la de Sant Sebastià, que té una part de l'espai totalment tancat fins que acabin els treballs de regeneració. Segons ha informat l'Ajuntament de Sitges, l'aportació de sorra s'ha endarrerit respecte altres anys perquè s'ha estat a l'espera de superar els darrers episodis de llevantada.

Summary: Sitges incorpora 45.000 m3 de sorra extraordinària a tres platges per recuperar la superfície perduda l'últim any


La Generalitat i l’Ajuntament de la capital catalana participen aquesta setmana en la fira Expo Real 2016 ACN Barcelona.-El capital internacional va representar el 85% de la inversió immobiliària a Barcelona durant el 2015, segons una nota que ha publicat aquest dimarts l’Incasòl. Al conjunt de Catalunya, la inversió immobiliària l’any 2015 va batre tots els rècords històrics i es va situar al voltant dels 2.000 milions d’euros, amb increments en la inversió en oficines (+52%) i industrial i logística (+43%). Segons l’Incasòl, la tendència es mantindrà al llarg de tot aquest any 2016. En aquest sentit, la Generalitat i l’ajuntament de Barcelona, a través de la iniciativa Barcelona Catalonia, participen enguany a la fira Expo Real 2016, que se celebra a Munic entre el 4 i el 6 d’octubre, amb l’objectiu de donar a conèixer els mercats d’oficines i logística del país als inversors internacionals.

Summary: El capital internacional va representar el 85% de la inversió immobiliària el 2015 a Barcelona, segons l’Incasòl


El pregó de l'actriu Agnès Busquets i la tronada han obert aquest dilluns a la tarda els dies centrals de les festes de Santa Tecla a Tarragona. Adaptat a la covid-19 com la resta del programa d'enguany, l'acte s'ha fet amb aforament limitat -mig miler de persones assegudes en cadires a la plaça de la Font- i amb invitació prèvia. Busquets ha fet un pregó amb tocs d'humor i de nostàlgia, però també amb un caire reivindicatiu. D'una banda, ha cridat els tarragonins a fer-se valdre més i a enfocar més la ciutat cap enfora i, de l'altra, ha reivindicat el paper de les dones i de la cultura, a qui la pandèmia ha tocat més de ple,ha dit. "La cultura és un bé de primera necessitat", ha manifestat l'actriu tarragonina des del balcó consistorial.  Agnès Busquets ha dit que se sent una filla pròdiga de Tarragona, on va passar els seus anys d'infantesa i joventut, malgrat haver "emigrat" a Barcelona. Busquets treballa en la primera línia de la interpretació a través dels personatges que representa al programa Polònia de TV3 des de fa més d'una dècada, així com de moltes altres interpretacions al teatre i a la televisió. En el seu pregó, l'actriu també ha homenatjat el seu avi, el conegut actor i periodista Josep Maria Tarrasa (Tarragona, 1913-1996), qui va ser director de Ràdio Tarragona i creador del famós personatge radiofònic Maginet Pelacanyes. "Crec que no hi va haver tarragoní més tarragoní", n'ha destacat.  L'actriu ha explicat que el seu avi va ensenyar-li "l'amor i el respecte per 'aqueta' ciutat, preciosa però imperfecta". "Mitja vida aquí i mitja vida allà, enamorada de la ciutat però enamorada del teatre també. I ambdues coses al final no van poder ser", ha justificat.  Busquets també ha recordat la seva vinculació amb el Col·lectiu de Teatre Necessari Trono Villegas, amb qui va participar en diversos espectacles, i a qui va descobrir, ha explicat, en una representació de Dames i Vells per Santa Tecla. "Amb ells vaig aprendre aquest ofici", ha admès.  Agnès Busquets s'ha mostrat agraïda perquè enguany la pregonera sigui una dona i del món de la cultura. "El covid ens ha tocat de ple, però a les dones i a la cultura m'atreviria a dir que més", ha assegurat. I ha afegit: "Els que treballem amb i en la cultura sabem que és guaridora, que en molts moments és un oasi d'on prendre aire i refugiar-se (...). Dit d'altra manera, la cultura ens salva".  Pregó des del balcó però amb aforament limitat a plaça Enguany Busquets ha continuat amb el format de pregó des del balcó que va impulsar el nou govern municipal l'any 2019, aleshores a càrrec del restaurador Eduard Boada. Enguany, però, la pandèmia ha obligat a limitar la presència de públic a 600 persones assegudes -un aforament que no s'ha assolit- i a blindar la plaça de la Font amb tanques, vigilants de seguretat i agents de la Guàrdia Urbana . L'acte ha comptat amb l'assistència del president del Parlament, Roger Torrent, i del conseller d'Empresa i Coneixement, Ramon Tremosa. Uns minuts més tard de les set s'ha fet l'obertura solemne del balcó principal de l’Ajuntament, la sortida dels Macers de la Ciutat i el primer Toc de Pregó a càrrec de les dues trompetes del Consell Municipal. Tot seguit, l'alcalde, Pau Ricomà, ha glossat la pregonera i, després, el segon Toc de Pregó de les trompetes del Consell Municipal ha donat pas al Pregó. En acabar, el tercer i últim toc de Pregó ha anunciat l'aparició de la Senyera de la ciutat, mentre han esclatat les 21 salves dels morterets. Finalment, la Tronada del Pregó a càrrec de la Pirotècnia Igual, de Canyelles (Garraf), ha donat el tret de sortida al gruix dels dies festius de Santa Tecla. L'alcalde, Pau Ricomà, ha fet una crida específica a no fer actes festius alternatius al carrer.  L'Ajuntament blinda la Part Alta  En aquest sentit, entre dilluns i dimecres el consistori ha redoblat els esforços per evitar aglomeracions de persones a la Part Alta durant les nits. L'Ajuntament ha decidit restringir l'aparcament en les zones d'influència o proximitat a la Part Alta de Tarragona, impedir el consum de qualsevol tipus de beguda a la via pública i impedir l'obertura de negocis de venda de productes de consum a partir de les deu de la nit. En la mateixa línia s'emmarca la campanya impulsada per l'Àliga de Tarragona per tal que enguany els ciutadans no es desplacin fins a les escales del Pla de la Seu on, en condicions normals, la nit del 21 de setembre s'hagués celebrat la Baixada de l'Àliga. La campanya té el lema 'Ni l'Àliga, ni tu' i apel·la a no acudir als punts neuràlgics de celebració per respecte a les víctimes de la covid-19 i als professionals que lluiten per combatre la pandèmia.

Summary: Un pregó adaptat a la pandèmia obre els dies centrals de la Santa Tecla més atípica a Tarragona


Torrent ha traslladat la data als portaveus dels grups parlamentaris ACN Barcelona.-El ple del Parlament per debatre sobre el bloqueig de la investidura serà dijous que ve a partir de les 10 hores. Així ho ha traslladat el president del Parlament, Roger Torrent, als portaveus dels grups parlamentaris segons fonts de la presidència de la cambra catalana. La Mesa i la Junta de Portaveus d'aquest divendres han acordat que se celebrés un ple la setmana que ve per debatre totes les propostes de resolució sobre la investidura presentades pels grups. De moment Cs, JxCat, PSC, PPC i Catalunya En Comú han registrat la seva pròpia proposta de resolució. JxCat ho ha fet en solitari al marge d'ERC tot i que continuen les negociacions sobre al legislatura. Un gest que ha molestat els republicans. JxCat ha registrat aquest matí en solitari una proposta de resolució que vol que el Parlament "ratifiqui la confiança a Carles Puigdemont com a president de la Generalitat, i exigeix que cessin les ingerències del govern de l'Estat davant les instàncies jurisdiccionals i el Tribunal Constitucional que pretenen impedir la materialització d'aquesta voluntat democràtica dels representants del poble de Catalunya”. El text presentat no utilitza el terme investidura per referir-se a Puigdemont. Un fet que obre la porta a un pas al costat de Puigdemont però des de JxCat, el portaveu Eduard Pujol ha insistit que continua sent el candidat a la investidura.  Per la seva banda, el PSC-Units ha registrat una proposta que vol que el Parlament manifesti que ja ha començat a córrer el compte enrere dels dos mesos per intentar la investidura. A més, el text dels socialistes insisteix en la necessitat que el Parlament "investeixi el més aviat possible un president o presidenta que pugui exercir legalment i plenament les seves funcions i sigui capaç de formar un govern estable" amb "respecte al marc constitucional i conforme a l'Estatut". En la mateixa línia, el text del PPC també vol que el Parlament declari obert el termini de dos mesos per intentar la investidura. A més, la proposta de resolució dels populars constata que davant una proposta de candidatura "impossible" s'ha generat un "bloqueig institucional". La proposta de resolució de Cs denuncia "l'intent de patrimonialització" de les institucions i constata que s'ha d'acabar amb la situació de bloqueig de la investidura. Així mateix, insta el president del Parlament a arbitrar els mecanismes necessaris perquè la investidura es pugui abordar conforme el reglament del Parlament, l'Estatut i la Constitució de "manera immediata".  Per la seva banda, la proposta de resolució de Catalunya en Comú-Podem demana que es convoqui un ple d'investidura amb un candidat "efectiu" alternatiu a Carles Puigdemont. En el ple de dijous que ve es farà el debat de les propostes de resolució presentades de manera conjunta. Cada grup parlamentari tindrà 15 minuts per intervenir, hi haurà un torn per presentar les esmenes si se'n presenten i, finalment, es farà la votació de les diferents propostes de resolució. Segons la presidència del Parlament, s'ha triat aquesta fórmula per tal de compactar el debat tenint en compte que totes les propostes de resolució fan referència a la situació sobre la investidura. El termini per presentar esmenes acabarà dimarts a les 14 hores.

Summary: El ple del Parlament per debatre sobre el bloqueig de la investidura serà dijous al matí


Cs ha enviat cartes a les direccions del PP, PSOE i UPyD, amb còpia als líders autonòmics, per plantejar candidatures conjuntes a les eleccions a Catalunya, el País Basc i Galícia. També ha enviat missives a plataformes de la societat civil com Societat Civil Catalana, Concòrdia Cívica Catalana o S'ha Acabat. Ho ha explicat aquest dilluns la portaveu de la gestora de la formació liberal, Melisa Rodríguez, que ha defensat -tal com fa la carta- que cal arribar a un acord "transversal" perquè la situació és "excepcional". Rodríguez ha assegurat que és moment de parlar de la fórmula electoral i no de qui la compondrà. D'altra banda, la portaveu de la gestora ha dit que és una "vergonya" que s'estigui parlant d'un mediador entre el govern espanyol i el català a la taula de diàleg.

Summary: Cs envia cartes a PP, PSOE, UPyD i a la societat civil per proposar coalicions a Catalunya, Euskadi i Galícia


La Guàrdia Civil ha iniciat aquest divendres una operació contra una presumpta trama dedicada a la falsificació d'entrades del FC Barcelona. L'operació està oberta i ha estat ordenada pel jutjat d'instrucció número 1 de Barcelona després d'una querella presentada per la Fiscalia. Segons ha informat el Tribunal Superior de Justícia de Catalunya (TSJC), el magistrat ha ordenat una desena d'escorcolls per aquest divendres. La investigació està oberta pels delictes de falsificació de document mercantil i pertinença a organització criminal. La trama es dedicaria a falsificar entrades del FC Barcelona utilitzant els codis QR d'abonaments de socis que els haurien cedit a canvi de diners. L'operació es produeix dos dies abans de la celebració d'un Barça-Madrid al Camp Nou.

Summary: Operació policial contra una trama de falsificació d'entrades del Barça


Es mostra "tranquil" amb l'acord a què han arribat  Puigdemont i Colau a Barcelona i diu que està segur que "no incorrerà en cap il·legalitat" ACN Sabadell.-El primer secretari del PSC, Miquel Iceta, considera que si la Generalitat vol negociar amb l'Estat un referèndum pactat primer ha de renunciar a celebrar l'1-O. Així ho ha manifestat després que el president de la Generalitat, Carles Puigdemont, el vicepresident, Oriol Junqueras, la presidenta del Parlament, Carme Forcadell, i l’alcaldessa de Barcelona, Ada Colau, hagin enviat una carta al president del govern espanyol, Mariano Rajoy, i al rei Felip VI per demanar-los diàleg. "Dir que es vol negociar mentre es despleguen tot tipus d'activitats per fer una consulta il·legal no té credibilitat", ha considerat Iceta en una visita a l’Institut Agustí Serra de Sabadell (Vallès Occidental). El socialista també ha aprofitat per expressar la seva tranquil·litat envers l'acord sobre l'1-O a què han arribat Puigdemont i Colau tot afirmant que està segur que el govern de Barcelona "no incorrerà en cap il·legalitat". Miquel Iceta considera que si de veritat hi ha una voluntat manifesta de negociar primer de tot caldria que el Govern renunciés a organitzar l'1-O. "Si es vol tenir credibilitat a l'hora de demanar una negociació s'ha de deixar d'incomplir la llei", ha advertit el primer secretari dels socialistes que diu que aquesta carta "tindria més possibilitats de servir d'inici d'una negociació si l'executiu català renunciés a fer una il·legalitat com una casa de pagès”, ha assenyalat. Per aquest motiu considera que voler negociar "mentre es despleguen tot tipus d'activitats per fer una consulta il·legal no té credibilitat", i ha insistit en la voluntat de buscar un nou acord per aprofundir en un increment d'autonomia per a Catalunya amb un millor finançament. Pel que fa a l'Ajuntament de Barcelona, Iceta s'ha mostrat confiat que l'alcaldessa, Ada Colau, "no incorrerà en cap il·legalitat", d'acord amb el pacte a què ha arribat amb el president de la Generalitat, Carles Puigdemont. "Estem tranquils perquè l'alcaldessa i el govern de la ciutat han dit que es mantindran en la legalitat i perquè el secretari municipal ha fet un informe on diu que no hi pot haver una cooperació institucional en la celebració d'un referèndum il·legal", ha afegit. És per això que no veu cap impediment a mantenir l'acord de govern que PSC i Barcelona en Comú, tenen en aquesta ciutat. "L'Ajuntament de Barcelona no cedirà locals. Ho ha dit el secretari. Ho ha dit l'alcaldessa que ha assegurat que no se saltarà la llei i el govern municipal va decidir-ho també, per tant no estem aquest escenari". Iceta també s'ha pronunciat sobre les identificacions i el material que diferents policies locals han requisat a partits polítics aquesta matinada en el marc de l'inici de la campanya electoral. "Si s'ha produït alguna d'aquestes activitats és perquè un jutge les ha ordenat", ha assenyalat el socialista. Amb tot ha defensat que els partits polítics aprofitin aquests dies per informar la ciutadania i transmetre el seu punt de vista sobre la situació que es viu a Catalunya. L'abducció independentista El primer secretari del PSC també s'ha referit a les paraules del Fiscal General de l'Estat, José Manuel Maza, que en una entrevista a la COPE ha assegurat que els ciutadans independentistes estan "abduïts". “Sóc seguidor d'Expedient X i l'abducció només és un fenomen que es produeix quan un ésser extraterrestre segresta una persona, em sembla un escàs domini del llenguatge", ha valorat. El primer secretari del PSC ha demanat respecte per als ciutadans que consideren que la independència servirà millor als seus interessos: "Cal respectar-los", ha indicat. En aquesta línia ha dit que per fer possible la convivència de tots els sentiments i pensaments "també cal respectar la llei".

Summary: Iceta diu al Govern que si vol negociar amb Madrid renunciï a celebrar "un referèndum il·legal" l'1-O


Una manifestació talla aquest dilluns al matí l'AP-7 a la Jonquera en sentit sud. En direcció França, en canvi, hi ha un carril obert, segons ha informat el Servei Català de Trànsit. El Tsunami Democràtic ha anunciat tres dies de mobilitzacions entre dilluns i dimecres com a reacció a la sentència del Tribunal Suprem sobre l'1-O.

Summary: Una manifestació talla l'AP-7 a la Jonquera en sentit sud


Els Mossos d'Esquadra de Premià de Mar van detenir, entre el 2 i el 3 de març, tres homes com a presumptes autors d'una quinzena de robatoris amb força en establiments d'una mateixa cadena de botigues del sector de l'alimentació ubicades als municipis de Premià de Mar, Vilassar de Mar i Mataró. Els arrestats, de nacionalitat espanyola, tenen entre 23 i 29 anys i són veïns de Premià de Dalt i de Premià de Mar. Els atracaments sempre els feien en dates assenyalades com Setmana Santa o la Revetlla de Sant Joan, que era quan els establiments havien fet més recaptació. Els pispes sabien on es guardaven els diners perquè eren extreballadors de les botigues assaltades. Segons un comunicat dels Mossos d'Esquadra fet públic aquest dijous, la investigació policial va començar arran de diverses denúncies de robatoris ocorreguts en els mesos d’abril i maig de l’any passat. Concretament, des del mes d’abril fins a finals de l’any passat hi va haver quinze robatoris i tots ells es van produir seguint el mateix 'modus operandi'. Els atracaments sempre es feien en dates assenyalades, com Setmana Santa o la Revetlla de Sant Joan, que era quan els establiments havien fet més recaptació. Els lladres accedien als locals entre la mitjanit i les quatre de la matinada i, per fer-ho, no forçaven cap accés. A més, els autors sabien perfectament on localitzar els diners que estaven amagats a l’establiment. Davant d’aquests indicis, els investigadors van concloure que eren els mateixos lladres en tots els casos i que coneixien molt bé els locals on anaven a robar. Per tot plegat, van començar a treballar en l’entorn de treballadors i extreballadors de l’empresa. Gràcies als indicis i a les diverses gravacions recopilades, els agents van relacionar els fets amb tres homes. Dos d’ells eren antics treballadors de l’empresa i el tercer formava part del seu entorn. Els lladres van ser detinguts entre el 2 i el 3 de març i els agents també van denunciar dues persones més relacionades amb els arrestats. Els tres homes van passar a disposició judicial el 4 de març i el jutge va decretar-ne la llibertat amb càrrecs.

Summary: Detenen tres homes per robar en diverses botigues d'aliments del Maresme


La portaveu d'ERC al Parlament, Anna Caula, ha valorat "molt positivament" aquest dimarts que els grups parlamentaris de fora del Govern comencin a fer propostes de cara als pressupostos, en referència a l'opció de comptes que ha presentat CatECP. Caula diu que estan "oberts" a analitzar totes les proposicions, i que no es pot dir mai un "no d'entrada", a més de celebrar el "primer pas de consens" en la qüestió. "És important per al país aprovar els pressupostos i els partits no en podem quedar al marge", ha explicat la diputada, per reivindicar la "necessària complicitat" entre els grups. De la mateixa manera, ha dit que el Govern haurà de veure "quin marge hi ha" per aplicar-los. Sobre el tarannà dels pressupostos, la portaveu republicana ha afirmat que volen uns pressupostos "socials" que tinguin com a prioritat els següents àmbits: "ensenyament, salut, treball, seguretat i Mossos". Així, ha explicat que la possibilitat de revisar les polítiques fiscals "està sobre la taula" i ha assegurat que per al seu grup "serà benvinguda" qualsevol mesura que pugui avançar cap a la "redistribució de la riquesa". Pel que fa a la multa de 30.000 euros cap al ministre d'Exteriors, Josep Borrell, per una infracció molt greu per la venda d'accions d'Abengoa abans de la fallida de la companyia, la diputada n'ha demanat la dimissió urgent: "El ministre no ha de continuar ni un minut més en el càrrec", ha sentenciat. A la mateixa roda de premsa, la portaveu d'ERC al Parlament també ha anunciat que el seu grup presentarà una moció per instar el ple a "mostrar el seu suport" als integrants de la Sindicatura Electoral de l'1-O, davant la "persecució penal" pels quals se'ls demana 2 anys i 9 mesos de presó. Caula ha denunciat que és una "flagrant vulneració dels drets humans" i ha alertat que es tracta d'un "nivell de repressió que arriba al món acadèmic", ja que segons ella els membres de la Sindicatura només van complir amb tasques que fan "politòlegs i juristes".

Summary: ERC veu "molt positiu" que els comuns hagin fet una proposta pels pressupostos i diu que estan "oberts" a analitzar-la


El conseller de l’interior, Jordi Jané, ha apostat aquest dimecres per una “revisió a fons” del reglament del règim disciplinari intern dels Mossos d’Esquadra, tenint en compte que l’actual és del 1995. En una interpel·lació parlamentaria de C’s, Jané ha donat xifres sobres el nombre d’agents dels Mossos sancionats. L’any 2015 en van ser 71, un 0,36% del conjunt del cos. I des de l’existència dels Mossos s’han sancionat un total de 1.575 agents. Unes dades que, segons Jané, demostren que no es tracta “quantitativament d’un element molt preocupant”. A més, el conseller ha demanat la col·laboració dels grups parlamentaris per modificar el règim disciplinari. Concretament, Jané ha explicat que el projecte de llei del Govern sobre la policia dels Mossos incorporarà la modificació del règim disciplinari del cos i ha assegurat que vol fer els canvis amb la col·laboració dels grups parlamentaris.   Jané ha detallat el tipus de faltes de les 1.575 que s’han interposat en la història del cos dels Mossos d’Esquadra. 346, un 22%, són lleus i responen a casos com manca de puntualitat o no tenir prou cura en la conservació del material. 1.126 faltes són greus, un 71%. I darrere hi ha molts aspectes de desobediència o incompliment d’ordres rebudes per part de superior. I, finalment, s’han posat 103 faltes molt greus, 13 casos de separació de servei i 28 de pèrdua de condició de funcionari.  Unes dades que, segons Jané, demostren que la feina de manera global es fa de manera correcta i en sentit “positiu i professional”, malgrat les situacions concretes que es puguin donar.

Summary: Jané aposta per una “revisió a fons” del règim disciplinari dels Mossos i demana la col·laboració dels grups


El Comitè d'Empresa de RAC1 i RAC105 ha emès un comunicat on mostra el seu suport als treballadors de TV3, Catalunya Ràdio i l'Agència Catalana de Notícies i condemna "amb tota rotunditat" l'anunci del govern espanyol de controlar els mitjans públics catalans si el Senat aprova les seves intencions. Al text s'especifica que "com a professionals del periodisme i la comunicació no podem permetre el silenci davant d'aquest atac sense precedents" i afegeixen que "no es poden erosionar drets fonamentals que tant han costat d'aconseguir, com el dret a la informació i la llibertat de premsa". El Comitè d'Empresa de RAC1 i RAC105 afirma que "els mitjans públics catalans són des de fa dècades pilars bàsics de la democràcia a Catalunya i han estat, són i seran estructures imprescindibles per a la cohesió social, la difusió de la llengua i la cultura del nostre país". Finalment, el comunicat acaba mostrat tot el suport als treballadors de TV3, Catalunya Ràdio i l'Agència Catalana de Notícies "i reconèixer la seva tasca professional sempre, però sobretot ara, quan és més atacada". A través del seu perfil personal, el periodista Jordi Basté ha piulat: "Companys i amics de @CatalunyaRadio i de @tv3cat SEMPRE SEMPRE SEMPRE amb vosaltres"

Summary: El Comitè d'Empresa de RAC1 i RAC105 mostra el seu suport als treballadors de TV3, Catalunya Ràdio i l'ACN


A les dues i vint minuts de la tarda s'ha reobert totalment l'AP7 en sentit Barcelona al Vendrell, on aquest matí un camió s'ha accidentat i ha quedat entravessat sobre la via, segons ha informat el Servei Català del Trànsit. Les grues han pogut retirar totalment el vehicle sinistrat i els efectius que treballaven al punt de l'accident han retirat tota la càrrega que s'ha escampat sobre la via, material ceràmic o de la construcció. L'autopista ha estat tallada gairebé tot el matí, des que poc abans de les deu el vehicle articulat ha bolcat i ha quedat entravessat sobre l'autopista al punt quilomètric 217. A tres quarts de dues s'ha pogut obrir un carril i 35 minuts després s'ha reobert totalment.

Summary: Normalitzada l'AP-7 al Vendrell, on ja s'ha pogut retirar el camió bolcat aquest matí


L'escriptor presenta la seva nova novel·la i participa aquest dissabte a la Setmana del Llibre en Català a Barcelona  ACN Barcelona.-El novel·lista, poeta, guionista i director de cinema, Paul Auster, pare de llibres com 'Trilogia de Nova York' (1985), 'Leviatan' (1992) o 'El llibre de les il·lusions' (2002), ha presentat la seva primera novel·la en set anys: '4 3 2 1' (Edicions 62) a la Casa del Llibre de Barcelona, ciutat on aquest dissabte participarà en un acte de la Setmana del Llibre en Català. Tot i l'aparent complexitat de l'esquema, Auster ha assegurat que és molt senzilla d'entendre: "La proposta és explicar la història d'una persona a partir de quatre variacions paral·leles" de la seva vida. I és que si una pregunta ronda al llarg del llibre és què hauria passat si en algun moment crucial de la vida un pren un camí diferent. De fet, Auster ofereix quatre cares diferents d'una mateixa història. El reconegut escriptor ha assegurat així mateix que no hi ha un pla ni un esquema sobre la novel·la: "El llibre ha estat una improvisació, és com una obra de jazz, és pura música i pur ball i les frases ballen, giren i és la forma com l'he escrit i com s'ha de llegir". El 3 de març de 1947 neix l'Archie Ferguson, fill de l'Stanley i la Rose, en un hospital de Nova Jersey. A partir d'aquest moment, s'obren davant del protagonista de la novel·la '4 3 2 1' diversos camins, que el duran a viure quatre vides paral·leles, simultànies i independents; a créixer i experimentar de diferents maneres l'amor, l'amistat, la família, l'art, la política i fins i tot la mort. A través de les múltiples trames íntimes de cada Ferguson, capítol rere capítol, Auster endinsa també al lector en l'ampli fresc d'uns anys convulsos en la història dels Estats Units.

Summary: Paul Auster: "'4 3 2 1' ha estat una improvisació, és com una obra de jazz, pura música i pur ball, on les frases ballen"


L'informe 'L'habitatge de lloguer en el 2016' que publica anualment la immobiliària Fotocosa conclou que en l'exercici tancat del 2016 la ciutat de Barcelona s'ha posicionat per primera vegada com la ciutat més cara en preus de lloguer, per davant de Madrid i Sant Sebastian que s'havien mantingut en el lideratge d'aquest rànquing. La pressió turística i una alta rotació de professionals d'empreses multinacionals que s'implanten en la capital catalana han fet que en aquests últims dos anys i mig s'hagin registrat increments del lloguer de més de dos dígits. El 2016, el creixement ha estat del 13,7%. Un fort creixement que ha fet que la capital catalana s'hagi convertit en la primera ciutat de l'estat espanyol que hagi superat ja els preus màxims que es van registrar el 2007, quan comença la sèrie d'aquesta immobiliària.    Ciutat Vella s'ha consolidat com el districte més car de l'Estat, per davant del barri madrileny de Salamanca, tradicionalment el més car, i per davant de Sarrià Sant Gervasi, que és el segon més car de l'Estat.  En relació amb el comportament per comunitats, els preus de lloguer a Catalunya es van incrementar el 2016 en un 14,6%, per sobre de la mitjana  espanyola, el 6,7%, però per sota de l'augment més elevat que es va registrar a Illes Balears del 18,5%. Totes les comunitats autònomes van veure com el lloguer s'incrementava menys la comunitat de La Rioja, que van baixar el 3,2%.  Per demarcacions provincials, les comarques barcelonines van registrar el 2016 un increment del 16,2%, per rere de les Illes Balears que es van situar en primer lloc del rànquing d'increments de lloguer amb el 18,5%. Demarcacions L'increment de dos dígits que s'ha registrat a Catalunya, del 16,2%, el segon més alt de l'Estat, s'ha produït bàsicament per comportament a l'alça de Barcelona i especialment de la ciutat de Barcelona. Les altres demarcacions, com Girona, amb un creixement dels preus del lloguer del 5,8%, Tarragona del 5% i Lleida del 0,6%, no expliquen en cap cas el comportament global del Principat.  El comportament dels preus el 2016 a Catalunya en relació amb els preus màxims assolits el 2007, poc abans de l'esclat de la bombolla immobiliària, també ha estat molt diferent si s'observa la capital catalana i la resta de territoris.  Mentre que la ciutat de Barcelona ha superat aquest 2016 els preus màxims de la sèrie de Fotocasa del 2007, les altres demarcacions encara no ha fet. La demarcació de Barcelona encara està 2,7% per sota dels preus màxims del 2007, Lleida el 27,7%, Girona el 30,1% i Tarragona el 26,4%.  En relació amb els preus per metre quadrat, la demarcació comarcal de Barcelona és la més cara de tot l'Estat amb una mitjana de 12,69 euros el metre quadrat, seguit de la demarcació de Sant Sebastián amb 11,24 euros i Madrid 10,77 euros.  L'informe també repassa els preus per ciutats i Barcelona, amb una mitjana de 15,16 euros el metre quadrat és la més cara de tot l'Estat, seguida d'Eivissa amb 13,90 euros, Gavà, 13,31 euros i Sant Cugat del Vallès, 13,15 euros.  Per districtes de la capital catalana, Ciutat Vella, amb 17,37 euros el metre quadrat és el més car de l'Estat, seguit de Sarrià Sant Gervasi a 16,01 euros. El preu per metre quadrat de Ciutat Vella supera en un 131,9% la mitjana de preu de tot l'Estat, seguit de Sarrià Sant Gervasi que ho fa en un 113,8%.  Beatriz Toribio, coordinadora de l'informe Fotocasa, alerta que el 2017 continuaran a la ciutat de Barcelona les tensions a l'alça dels preus del lloguer, ''tot i que probablement no amb les taxes que s'han registrat aquests últims trimestres''.  Un altre fet que s'observarà el 2017 és que l'alça de preus s'anirà estenen del centre de la ciutat als barris perifèrics i ciutats veïnes de la capital catalana perquè els usuaris no podran fer front als preus que s'ofereixen al centre de la ciutat.  Toribio destaca que Barcelona viu realment un 'boom' del lloguer i això s'observa en el fet que tots els districtes de la capital catalana pràcticament acumulen més de dos anys i mig d'increments del preu del lloguer en termes de taxa interanual, cosa que no s'observa en cap ciutat espanyola.  L'informe Fotocasa s'elabora en base als preus d'oferta de lloguer que s'anuncien per part dels agents immobiliaris i que són preus que en l'actualitat ''gairebé'' no es toquen en relació amb al preu finalment contractat, assegura Toribio.

Summary: Barcelona se situa per primera vegada el 2016 com la ciutat de l'Estat amb els lloguers més alts


L'Ajuntament ha donat de baixa dues partides destinades a adquirir-lo per valor de 250.000 euros ACN Figueres.-L'Ajuntament de Figueres ha aprovat en un ple extraordinari aquest dimecres donar de baixa dues partides per valor de 250.000 euros per a l'adquisició del pis on va viure Dalí de jove. La modificació de crèdit també afecta altres actuacions com el projecte del carrer Avinyonet o l'arranjament de la plaça del Turó Baix amb una suma total de 330.000 euros. Els diners es destinaran majoritàriament a un pla d'asfaltatge de voreres (101.000 euros), inversió en sistema d'informació territorial (66.000), l'adquisició de vehicles (25.000 euros), senyalització vial (48.000) o un projector per al teatre (40.000). El vicealcalde, Pere Casellas, ha dit que aquesta no era una prioritat per a l'actual equip de govern i que primer cal acabar la reforma de la casa natal. La voluntat per adquirir l'immoble va néixer de la mà de l'anterior equip de govern del PDeCat amb l'objectiu de lligar-ho amb la museïtzació de la casa on va néixer el geni, que ja s'està rehabilitant. L'equip de govern de Figueres (ERC, PSC, Guanyem Figueres i Canviem Figueres) no veu com una prioritat l'adquisició el pis on Salvador Dalí va passar gran part de l'adolescència. El vicealcalde, Pere Casellas, ha assegurat durant el ple extraordinari d'avui on s'han donat de baixa dues partides per valor de 250.000 euros destinades a la seva compra que "primer" cal acabar la reforma de la casa natal del geni –ja en marxa- i que, després, en tot cas, se'n pot parlar.  Malgrat això, Casellas ha dit que la seva "prioritat" és que "la ciutat funcioni" i que no en faran res de comprar un pis "per al que ni tan sols tenim projecte". En aquest sentit, ha acusat l'anterior govern liderat per Jordi Masquef de fer apostes d'aquest tipus que "han deixat Figueres com la tenim" i ha apuntat que el més important, a hores d'ara, es que hi hagi, per exemple, "passos per a vianants pintats". "El govern és responsable", ha afegit.  Masquef, per la seva banda, ha criticat la decisió que va impulsar el seu equip i ha dit que consideren que aquest és un projecte "fonamental" per crear "un pol d'atracció turística a la zona". Un projecte, ha insistit, que hauria d'anar lligat, precisament, a la reforma de la casa natal del pintor.  Picabaralla entre Casellas i Masquef Casellas, però, li ha replicat que "els pisos no es comuniquen" i, irònicament, ha dit que "també potser podríem comprar l'Astòria, perquè Dalí hi anava a fer el vermut". "Jo no hi veig cap interès senyor Masquef, al final, l'únic interès que hi veig és el de ser el partit hereu del 3%", ha afegit. Una afirmació que Masquef, ha respost afirmant que "vostè va votar aquest pressupost i veig que està tan imaginatiu i tan irònic com sempre".  El primer estudi del pintor El pis de la discòrdia és l'habitatge on es va traslladar la família del geni empordanès quan aquest tenia només 8 anys. Forma part de l'anomenada casa Mas Roger que va dissenyar l'arquitecte Josep Azemar i per les seves parets hi van passat personalitats com Lorca o Buñuel. En aquest habitatge hi va pintar alguns dels seus primers quadres i, fins i tot, hi va erigir el seu primer taller de pintura, al safareig. De fet, l'espai apareix en alguns dels seus dibuixos i quadres. Entre ells, un dels més representatius, el de la 'Noia de Figueres'.

Summary: Figueres atura la compra del pis on va viure Dalí


L'Ajuntament de Barcelona ha publicat aquest divendres un decret per restringir les activitats amb foc a menys de 500 metres de les zones boscoses de Collserola i Montjuïc. El decret amplia les restriccions  de la Generalitat davant la sequera, les altes temperatures i el risc d'incendi que comporta i, per exemple, prohibeix l'ús de pirotècnia o les barbacoes a l'aire lliure en aquestes àrees.

Summary: Barcelona restringeix l'activitat amb foc a menys de 500 metres dels boscos de Collserola i Montjuïc


La consellera de Governació, Administracions Públiques i Habitatge, Meritxell Borràs, ha anunciat que des d’aquest dimecres mateix els ciutadans podran consultar al web de l’Agència d’Habitatge de Catalunya el llistat de bancs, filials i fons d’inversió que estan inscrits al registre de pisos buits i ocupats sense títol habilitant de la Generalitat. D’aquesta manera, podran saber si el pis on viuen pertany a algun d’aquests bancs i demanar un reallotjament amb lloguer social si es troben en risc d’exclusió social, tal com preveu la Llei 4/2016, de mesures de protecció del dret a l'habitatge de les persones en risc d'exclusió residencial. La consellera Borràs també ha explicat que el Govern donarà accés telemàtic al registre de pisos buits als ajuntaments perquè puguin aplicar les eines i els recursos previstos en aquesta llei. Borràs ha destacat que aquesta llei “és una eina clau de país" que s'ha elaborat i desplegat amb rapidesa, segons ha apuntat, perquè el Govern té "el compromís de treure’n tot el suc possible per garantir el dret a l’habitatge de tots els ciutadans”. Així mateix, també ha assegurat que el Govern donarà als ajuntaments tot el suport tècnic perquè puguin utilitzar-la per a les seves polítiques d’habitatge. “Hem de treballar colze a colze entre administracions. I la Generalitat serà al capdavant per donar a conèixer la llei, col·laborar i explicar fins on calgui quines eines tenen els ciutadans i quines els ajuntaments”, ha assegurat.  La consellera ha fet aquestes declaracions en la inauguració de la primera jornada de formació sobre aquesta normativa, que ha tingut lloc a l’Escola d’Administració Pública de Catalunya (EAPC), i que ha comptat amb més de 200 participants, en gran mesura responsables d’habitatge, tècnics de serveis socials i responsables jurídics, i càrrecs electes. Es tracta de la primera de les set sessions que el Govern ha programat durant el mes de febrer i que es duran a terme a diferents punts del territori català, amb l’objectiu d’aprofundir en el coneixement de les eines que els municipis tindran al seu abast a partir d’ara, previstos en la nova llei. El Departament de Governació, Administracions Públiques i Habitatge organitza aquestes jornades, juntament amb l’Associació Catalana de Municipis i la Federació de Municipis de Catalunya.   La consellera ha estat acompanyada del secretari d’Habitatge i Millora Urbana, Carles Sala; el director de l’Agència de l’Habitatge de Catalunya, Jaume Fornt; la directora dels Serveis Territorials del Departament, Montserrat Grané; el president de l’Associació Catalana de Municipis, Miquel Buch, i el president de l’Àmbit de Territori, Sostenibilitat i Serveis Urbans de la Federació de Municipis de Catalunya, Amador Marquès.   Després de la inauguració de la jornada, la consellera Borràs ha presidit, també a l’EAPC, la sessió de constitució de la Comissió d’Habitatge i Assistència davant Situacions d’Emergència Social (CHASE) que agrupa les comarques de Barcelona, excepte Barcelona ciutat i la Catalunya Central, que constituiran les seves pròpies comissions la setmana vinent. En total hi haurà vuit comissions territorials, que analitzaran els casos de sobreendeutament i elaboraran plans integrals per solucionar-los.   Formació i eines per al desplegament de la llei d’habitatge   La formació oferta per la Generalitat i les entitats municipalistes s’estructura en tres blocs: el procediment de mediació i les Comissions d’habitatge i assistència per a situacions d’emergència social; l’expropiació temporal d’habitatges buits i lloguer social obligatori, i altres instruments amb incidència en les polítiques d’habitatge. La programació inclou tres sessions a Barcelona (15, 21 i 22 de febrer, a l’EAPC), una a Tarragona (16 de febrer a la seu de la Diputació de Tarragona), una a Girona (17 de febrer a la seu de la Generalitat en aquesta ciutat), una a Vic (20 de febrer a la seu del Consell Comarcal d’Osona) i una a Lleida (24 de febrer a la Delegació del Govern). Tot i que per a la majoria de sessions les inscripcions continuen obertes, ja s’hi han inscrit gairebé 1.100 participants.   Aquestes jornades formen part del desplegament de les eines necessàries per aplicar la Llei 4/2016 de mesures de protecció del dret a l'habitatge de les persones en risc d'exclusió residencial, impulsada pel Govern i aprovada per unanimitat el desembre passat pel Parlament de Catalunya. Aquest nou text fixa instruments alternatius per donar resposta als punts de la Llei 24/2015 del mateix àmbit suspesos pel Tribunal Constitucional el passat mes de maig. En aquest sentit, preveu eines de mediació en casos de sobreendeutament; fixa l’obligació de lloguer social a famílies en risc d’exclusió residencial per part de les entitats financeres, les seves filials i fons d’inversió; i també preveu expropiacions de l'ús de pisos en cas de necessitat d’habitatge en municipis de demanda acreditada.   Per poder orientar els ciutadans, els ajuntaments i les entitats financeres a l’hora d’aplicar la nova llei, el Departament de Governació ha editat diverses guies perquè les puguin utilitzar com a eines de suport. De cara als ciutadans, s’han elaborat dues guies amb mesures destinades a les persones i famílies en risc de perdre l’habitatge habitual, ja sigui de lloguer o comprat amb un préstec hipotecari. Per als ajuntaments, s’ha creat una guia sobre el procediment a seguir en cas de voler iniciar l’expropiació temporal de l’ús d’habitatges buits per causa d’interès social.   Per a les entitats financeres, també s’ha dissenyat un protocol que inclou els passos que han de tenir en compte les entitats financeres i persones jurídiques implicades en el desplegament de la nova llei a l’hora d’aplicar el dret de reallotjament amb lloguer social previst en la normativa. Finalment, també s’ha elaborat un modelatge que guia els ajuntament en els passos que han de seguir a l’hora de tramitar expedients sancionadors per a determinades infraccions en matèria de qualitat del parc immobiliari.   Constitució de les comissions d’habitatge    Pel que fa als processos de mediació entre famílies amb sobreendeutament i entitats financeres, la nova llei preveu la creació de comissions a tot el territori, formades per representants del Govern, les entitats socials, advocats, ajuntaments i entitats financeres, que analitzaran els casos de sobreendeutament i elaboraran plans integrals per solucionar-los. Amb aquest propòsit, aquesta setmana es comencen a constituir per tot el territori català les Comissions d’Habitatge i Assistència davant Situacions d’Emergència Social (CHASE). La consellera Borràs ha presidit aquest matí la sessió de constitució de la CHASE de les comarques de Barcelona, excepte Catalunya Central i Barcelona ciutat, que tenen la seva pròpia comissió.   Els propers dies es constituiran la resta de comissions pel territori. Aquest dijous, la consellera serà a Tarragona i Tortosa per presidir la constitució de les comissions de les comarques del Camp de Tarragona i de les Terres de l’Ebre, i divendres serà el torn de la comissió de Girona. També es constituiran pròximament les comissions de la Catalunya Central (20 de febrer), la de Barcelona ciutat (22 de febrer), la de Lleida (24 de febrer) i la de l’Alt Pirineu i Aran (1 de març).   Aquestes comissions estan integrades per representants de diferents departaments de la Generalitat (Governació, Administracions Públiques i Habitatge; Empresa i Coneixement; Vicepresidència, Economia i Hisenda; Justícia; Treball, Afers Socials i Famílies); representants de l’Associació Catalana de Municipis; de la Federació de Municipis de Catalunya; del Consell de Persones Consumidores de Catalunya; de l’Associación Española de la Banca; del Consell de Col·legi d’Advocats de Catalunya; del Consell de Col·legis Territorials d’Administradors de Finques de Catalunya; del Consell de Col·legis d’Agents de la Propietat Immobiliària de Catalunya; de CCOO Catalunya; de la UGT Catalunya; i de la Taula d’entitats del Tercer Sector Social de Catalunya.

Summary: El Govern publica el llistat de bancs inscrits al registre de pisos buits


La portaveu del grup parlamentari del PSC, Eva Granados, ha carregat aquest dilluns contra el Govern de la Generalitat i contra l'executiu espanyol pels seus "enfrontaments". Després d'escoltar la compareixença del president de Catalunya, Artur Mas, la socialista ha assegurat que "queda clar que els catalans són ostatges de l'hostilitat de dos governs". És per això que ha reclamat un canvi immediat als dos executius i ha esperat que "a partir del 20-D" pugui "haver un nou Govern" i un relleu al capdavant de l'Estat. Granados, d'altra banda, també ha afirmat que JXSí i la CUP no s'haurien de sorprendre que l'Estat "demani garanties per al FLA" i els seus pagaments, si realment són "conscients de les conseqüències" de la resolució independentista que van aprovar al Parlament.  Els socialistes no s'han quedat gens satisfets de la "resposta política" que Artur Mas ha volgut donar al que ell ha qualificat "d'atacs" a Catalunya. "Molt be, l'hem escoltat i hem vist un míting de JxSí, però cap autocrítica ni ens ha dit què pensa fer per solucionar els impagaments i què ha fet per evitar arribar fins aquí", ha retret Eva Granados des del Parlament.   I és que el PSC creu que ara mateix "tenim un ministre i un president que fan electoralisme a través del FLA, perjudicant als ciutadans i als proveïdors", referint-se així a les reaccions que Cristóbal Montoro i Artur Mas han tingut en les darreres hores. "Queda clar que els ciutadans som ostatges de l'hostilitat de dos governs en funcions", ha sentenciat Granados, que ha afirmat que "quan més aviat tinguem dos nous governs, millor aniran les coses". "Prou de política de confrontació. És inadmissible que els dos presidents no es posin a treballar per resoldre problemes concrets", ha afegit la portaveu socialista.  D'altra banda, el PSC s'ha mostrat un tant sorprès per la reacció del Govern, d'Artur Mas, de JxSí i de la CUP davant les mesures que l'executiu espanyol ha anunciat que implementarà perquè la Generalitat accedeixi al FLA.  "Si som conscients de les conseqüències de la resolució, on es parla de saltar-se la llei, ara JxSí i la CUP no es poden queixar que el govern d'Espanya demani garanties addicionals de pagaments del FLA", ha sentenciat.

Summary: El PSC creu que els catalans són "ostatges de l'hostilitat de dos governs" i reclama un canvi immediat d'executius


El ministre d'Hisenda, Cristóbal Montoro, ha afirmat aquest dimarts en declaracions als mitjans que la Intervenció de la Generalitat "no sap" d'on surten els diners del Govern per pagar el web del referèndum ni l'espot propagandístic que crida la ciutadania a votar l'1 d'octubre. Segons Montoro, l'òrgan de fiscalització de la despesa pública catalana "no reconeix" l'origen dels recursos que s'han utilitzat per a aquestes finalitat. A parer del titular de la cartera d'Hisenda és "molt preocupant" que un poder públic estigui fent una despesa i que la inspecció "no sigui capaç" de determina d'on surten els recursos per fer-hi front. Després de recordar que cap funcionari pot utilitzar "ni un euro públic" per a activitats "il·legals", Montoro ha advertit que "no s'hi val" dir que un organisme públic està rebent "una aportació d'una entitat privada per fer una il·legalitat", I ha subratllat: "És una altra il·legalitat".

Summary: Montoro assegura que la Intervenció de la Generalitat no sap d'on surten els diners per al web del referèndum


La Guàrdia Civil ha detingut quatre membres d'una banda organitzada que es dedicava a robar diners i objectes personals de l'interior dels vehicles estacionats en les àrees de servei o que circulaven per l'AP-7. Els detinguts, de nacionalitat xilena, tenen entre 27 i 49 anys, i entre ells hi ha un menor. Se'ls atribueix el delicte de robatori amb força, furt i pertinença a organització criminal. A més, els lladres acumulen diversos antecedents policials i se'ls investiga per altres robatoris comesos en les àrees de serveis de Tarragona, Castelló i València.  Els fets van passar dimarts a la tarda a l'àrea de servei 'Baix Ebre', sentit sud de l'autopista AP-7, quan agents de la Guàrdia Civil van veure com dos individus corrien en direcció a un turisme que estava estacionat amb dos ocupants a l'interior. Davant la sospita, els policies van anar cap a ells per a identificar-los i els homes van fer cas omís i van fugir a gran velocitat per l'àrea de servei en direcció cap a València. En aquest moment, una persona va sol·licitar auxili dels agents perquè feia poca estona que havia estat objecte d'un robatori per part dels dos individus.  La Guàrdia Civil va començar a fer un seguiment del vehicle que havia fugit i va observar com abandonaven l'AP-7 a Tortosa. Finalment, una patrulla els va poder interceptar i identificar. En el registre del cotxe, van localitzar dispositius electrònics, telèfons i una cartera amb documentació d'una dona i diners. Els detinguts passaran a disposició judicial del Jutjat de guàrdia de Tortosa un cop prestin declaració en dependències policials.

Summary: Detinguts quatre membres d'una banda per robar en vehicles a les àrees de serveis de l'AP-7 al Baix Ebre


El cap de la Guàrdia Civil a Catalunya, Ángel Gozalo, deixarà el càrrec ben aviat, després que el passat desembre fos ascendit de general de divisió a tinent general, cosa que implica un canvi de destí, ja que amb aquesta graduació només pot exercir a Madrid. Ho ha explicat ell mateix en un acte a Barcelona que ha aprofitat per acomiadar-se de companys seus, fiscals, jutges i secretaris judicials. El nomenament va ser proposat per la ministra de Defensa, María Dolores de Cospedal. Segons un reial decret del 7 de desembre publicat al BOE l'endemà, es va promoure Gozalo de general de divisió a tinent general, el màxim escalafó dins de la Guàrdia Civil, "a proposta de la ministra de Defensa, escoltat el ministre de l'Interior i prèvia deliberació del Consell de Ministres" aquell mateix dia 7. Gozalo va arribar com a general de brigada el 2011 a la prefectura de la Guàrdia Civil de Catalunya. Des d'aleshores, la Guàrdia Civil ha portat investigacions importants com la del 'cas 3%' per suposat finançament irregular de CDC, amb escorcolls a la seu del partit, o la de Jutjat d'Instrucció 13 pels preparatius de l'1-O, amb l'escorcoll el 20 de setembre de seus de la Generalitat i impremtes, detenció d'alts càrrecs del Govern, entre altres. Gozalo va participar també en les reunions preparatòries amb els altres cossos policials pel dispositiu de l'1-O coordinat per Diego Pérez de los Cobos, dispositiu que va acabar amb polèmiques càrregues policials als votants. En breu, el Consell de Ministres decidirà en breu el càrrec concret que tindrà Gozalo, que en tot cas serà en una de les unitats centrals del cos a Madrid.

Summary: El cap de la Guàrdia Civil a Catalunya deixarà el càrrec després de l'ascens promogut per Cospedal


El CaixaForum Girona dedica una exposició als dibuixos de Sorolla per donar a conèixer una faceta poc coneguda de l'artista valencià com és la d'un dibuixant extraordinari. 'Sorolla. Apunts a la sorra', que es podrà visitar fins al 2 d'octubre, permet veure el procés creatiu d'un artista que utilitzava els esbossos per familiaritzar-se amb els gestos dels personatges, com ara pescadors, i que estava obsessionat en captar la llum d'un moment determinat, segons ha explicat la comissària de la mostra, Consuelo Luca de Tena. L'exposició està formada per 123 obres entre dibuixos, mostres de color i olis sobre tela, i ja s'ha pogut veure a Lleida on ha tingut 19.000 visitants. És l'exposició més completa que s'ha dedicat mai a aquest aspecte de la seva obra. Es tracta d'un projecte conjunt entre la Fundació Museu Sorolla de Madrid i l'Obra Social 'la Caixa'.

Summary: El CaixaForum Girona acull una selecció de dibuixos de Sorolla per mostrar el desconegut procés creatiu de l'artista


Restablerta la normalitat a l’alberg Mas Silvestre de Dosrius (Maresme) després de la fuita lleu de productes químics a la piscina que hi ha hagut al migdia per un error humà, segons ha explicat el Departament de Treball, Afers Socials i Famílies. El fet ha obligat a atendre 21 nens i 1 adult que eren a la zona. Del total, 12 nens i l’adult han estat donats d’alta pels serveis d’emergències al mateix alberg i 9 més han estat traslladats a l’Hospital de Mataró per precaució i mantenir-los en observació, tenint en compte que alguns pateixen al·lèrgies o asma. La previsió és que tots els atesos -tots amb afectacions lleus- tornin avui mateix a l’alberg i reprenguin les activitats amb normalitat. Des del Departament s’ha indicat que l’origen de l’episodi es troba en una errada humana arran de la manipulació de productes químics a l’armari exterior de la piscina i a la sala de màquines, després que una relliscada i un posterior vessament ha provocat una barreja de productes i un petit núvol de gas.   El vent ha facilitat que el núvol es desplacés a una alçada d’uns vint centímetres pel damunt de la piscina afectant els usuaris que hi havia a dins. En detectar aquest fet els adults han evacuat d’urgència la piscina i han traslladat els nens a la zona principal de l’alberg, on han començat a atendre’ls seguint les instruccions dels serveis d’emergència, que han arribat ràpidament. Prèviament s’havia trucat al 112.   L’Agència Catalana de la Joventut, per mitjà de Xanascat (Xarxa Nacional d’Albergs Socials de Catalunya), s’ha posat en contacte amb les escoles que estan fent ús aquests dies de l’alberg per explicar la situació i el retorn a la normalitat, així com amb l’Ajuntament per fer un seguiment de la situació. Xanascat també revisarà els protocols de manipulació d’aquests productes i ha obert un expedient informatiu.

Summary: Restablerta la normalitat a l’alberg de Dosrius per una fuita de clor que ha acabat afectant 21 menors i 1 adult


El curs escolar començarà dimecres vinent amb 1.567-316 alumnes a tot el sistema educatiu català, 1299 més que l'any passat. Enguany, les etapes d'Infantil i Primària perden 9.915 escolars i en canvi, la de Secundària en guanya 9.682 a causa dels canvis demogràfics dels darrers anys. Amb aquestes dades, es torna a registrar doncs una xifra històrica d'escolars a Catalunya per la qual, el Departament d'Ensenyament ha previst un augment de 690 docents malgrat la pròrroga pressupostària. Per aconseguir una major estabilitat de les plantilles i reduir la interinitat durant aquest curs, el Departament convocarà 5.005 places d'oposició al cos de mestres i de formació professional.

Summary: El curs escolar començarà amb 1.567.316 alumnes, 1.299 més que l'any passat, i un increment de 690 docents


La Federació d’Associacions de Farmàcies de Catalunya (FEFAC) ha aclarit aquest dimecres que el subministrament de vacunes Bexsero per a la meningitis B no s’ha normalitzat tot i que hi hagi noves dosis disponibles. En un comunicat, la federació explica que des que els mitjans de comunicació van recollir que ja es podien comprar a les farmàcies la demanda ha crescut molt a les farmàcies i que aquestes és possible que encara no disposin de la vacuna. És per això que recomanen als ciutadans a consultar la seva farmàcia sobre la disponibilitat i l’ús de la vacuna. Segons la FEFAC, el laboratori GlaxoSmithKline no ha pogut assumir l’augment de la demanda, i en part també per la complexitat de la seva fabricació. L'empresa fabricant va informar la setmana passada al Ministeri de Sanitat que en total es posaran a la venda 230.000 dosis. L'única vacuna autoritzada a Espanya davant de meningococ B és Bexsero, primera i única aprovada per l'Agència Europea del Medicament el 2013 i des del 2015 a la venda a les farmàcies. La malaltia meningocòccica tipus B és la causa més freqüent de meningitis bacteriana, és responsable de set de cada 10 casos de meningitis a Espanya i pot causar la mort en 24 hores. El calendari comú de vacunació del Sistema Nacional de Salut només contempla la vacunació contra el meningococ B per a grups de risc específic.

Summary: Les farmàcies matisen que no s’ha normalitzat el subministrament de les vacunes de meningitis B tot i les noves dosis


Els Mossos d'Esquadra van detenir la matinada d'aquest passat dimecres un home de 26 anys com a presumpte autor del robatori amb força a l'interior de dos vehicles estacionats a Reus. Els fets es van produir cap a dos quarts de quatre de matinada, quan una patrulla policial que circulava pel carrer Vilallonga va detectar una furgoneta amb la llum interior oberta. Al moment d'apropar-s'hi, un home en va sortir corrents en direcció a l'Avinguda Marià Fortuny. Els agents van sortir corrents al seu darrere i, després de sol·licitar reforços, el van poder localitzar amagat a les proximitats del carrer Josep Caixés. A banda de la furgoneta, els Mossos també van localitzar un turisme saquejat al carrer Vilallonga. En el moment de la detenció els agents van poder recuperar els objectes sostrets de l'interior dels vehicles: unes ulleres de sol, una memòria USB, un comandament a distància de pàrquing i les claus d'un immoble.  A banda dels dos robatoris amb força, al detingut, de nacionalitat marroquina i sense domicili conegut, se li atribueix també un suposat delicte de resistència i desobediència als agents de l'autoritat. El jutjat de guàrdia de Reus va ordenar aquest dijous el seu ingrés a un Centre d'Internament per a persones Estrangeres, atès que es trobaria en situació administrativa irregular a l'Estat espanyol.

Summary: Detingut 'in fraganti' per robar a l'interior de dos vehicles estacionats en un carrer de Reus


La immobiliària Donpiso va fer d'intermediari el 2017 en 3.003 operacions de compravenda, unes transaccions que van ascendir a un total de 457 milions d'euros, un 22% més que l'any anterior i més del doble que el 2015. El grup va facturar prop de 30 milions d'euros, un 27% que el 2016.  La companyia va notar lleugerament l'impacte de la situació política a l'octubre a Barcelona, si bé això ja es va regularitzar al novembre i "ja no hi ha hagut més incidència", tal com ha explicat el director general de la companyia, Luis Pérez, en roda de premsa. De cara al futur, Pérez ha considerat que el mercat immobiliari encara té "un recorregut important en alces de preus", després de l'increment "moderat" dels últims anys.  El subdirector general de la companyia catalana, Emiliano Bermúdez, ha valorat positivament els resultats del 2017, en què l'empresa ha obert 29 noves oficines en propietat i 22 franquícies a tot l'Estat. La companyia, que el 2013 va fer d'intermediària en la venda de 614 immobles, porta cinc anys creixent. De cara al 2018, Pérez ha marcat l'objectiu d'augmentar un 25% les noves operacions, així com l'obertura de 35 oficines noves. L'empresa també té previst seguir invertint en promocions d'obra nova a Catalunya.   Perez ha pronosticat una "bona dinàmica" en el mercat immobiliari de cara als propers anys, consolidant la "senda de creixement" iniciada el 2015. Tot  i això, ha remarcat que es tracta d'un mercat "a dos velocitats", que no creix al mateix ritme a les capitals de demarcació que a altres localitats més petites.

Summary: Donpiso augmenta les vendes un 22% el 2017 i diu que la situació política només va afectar el mercat a l'octubre


Com cada dos anys des de 1996, Amélie Nothomb ha visitat Barcelona per presentar la seva última novel·la, ‘En Riquet del plomall’ (Anagrama). Reprenent la fórmula que va utilitzar fa uns anys a ‘Barbablava’ (Anagrama), l’escriptora belga se serveix d’una faula de Charles Perrault per transportar-la a l’actualitat. En la novel·la, l’autora explora la naturalesa de l’amor i la veritable bellesa a través de dos protagonistes exclosos socialment. Déodat, un home lleig però amb una intel·ligència privilegiada, i Trémière, una dona d’una bellesa captivadora però passiva. Per Nothomb, els contes de Perrault presenten “històries abominables però suportables”, la “veritat” de la vida tal com és: “Perault no menteix. La vida té un risc i val la pena conèixer-lo”, ha precisat.

Summary: Amélie Nothomb: “La vida té un risc i val la pena conèixer-lo”


El primer secretari en funcions del PSC, Miquel Iceta, reconeix que els resultats obtinguts per els socialistes en les eleccions basques i gallegues "són dolents". Tot i així, defensa l'estratègia del 'no' del secretari general del PSOE, Pedro Sánchez, a la investidura de Rajoy. "Si hagués pactat amb el PP avui estariem parlant d'una hecatombe o fins i tot d'una pràctica desaparició", ha assegurat Iceta en una entrevista a 'Els Matins de TV3', recordant que un acostament de Ciutadans als populars ha provocat, segons el líder socialista, que C's no hagi obtingut cap diputat. Sobre les primàries del PSC, Iceta ha recordat que hores d'ara representa el "present" del partit i que "el futur sempre està  per escriure". Tanmateix, ha assenyalat que, si Núria Parlón es fa amb la direcció socialista "no tindria massa sentit" que ell fos novament candidat a les eleccions o que seguís desenvolupant el mateix paper al capdavant del grup parlamentari del PSC.  Iceta ha assenyalat, que tot i una campanya "heroica" per part dels socialistes bascos i gallecs, els resultats han estat "dolents" en part per l'aparició d'altres formacions d'esquerres. "El PP no té aquesta competència", ha indicat el líder socialista. "Encara no ens adonem que estem en una convulsió del mapa polític i territorial, i fer comparatives amb els temps anteriors perden sentit", subratlla, recordant que ell també va obtenir el pitjor resultat del PSC, però que també ho havien fet, en el seu moment, Navarro i Montilla. Tampoc ha passat per alt el fet que el "soroll" de certs feus socialistes hagin perjudicat els resultats. Amb una majoria absoluta del Partit Popular a Galícia, l'interès se centra en el País Basc, on el PNB ha millorat resultats però no ha obtingut majoria. Sobre possibles pactes, ha vaticinat que Urkullu "o no es voldrà casar amb ningú i, si ho fa, probablement ho intenti amb el PSOE", ha dit, descartant a Bildu per l'allunyament del seu discurs als dels nacionalistes bascos. A sis dies pel Comitè Federal del PSOE, Iceta segueix amb el seu suport a Pedro Sánchez. "El seu plantejament polític és el correcte i caldria que se seguís", ha dit insistint en què un suport al PP hagués deixat una "hipoteca més feixuga". En aquest sentit, posa en dubte que el secretari general socialista faci ara "un pas enrere". "Ell ha mantingut la coherència", ha assenyalat dient que la pressió que està patint és més "externa" que no pas "interna", tot i que admet la tensió en el si del partit. El "present" i "futur" del PSC Preguntat sobre el procés de primàries que viurà els Partit dels Socialistes de Catalunya el pròxim 15 d'octubre, Miquel Iceta no ha entrat a valorar quines són les diferències del seu plantejament al capdavant del partit i la que pot aportar la seva contrincant, l'alcaldessa de Santa Coloma de Gramenet i vicesecretària Núria Parlón. "Són els altres els qui han d'apreciar aquestes diferències", ha dit. Ha puntualitzat que, ara mateix "el present sóc jo" i que "el futur encara està per escriure". "És legítim plantejar-se si el PSC fa un salt endavant o fa una aposta per el canvi i la renovació d'una manera més progressiva i acordada", subratlla.  En el cas que Núria Parlón sigui escollida primera secretària del PSC, Iceta ha valorat, que, malgrat si ell entra o no a la seva direcció, el seu paper com a diputat al Parlament canviaria. "I no té massa sentit que em plantegi ser candidat en unes eleccions", ha afegit. Demana al Govern "prudència" En unes setmanes en què la moció de confiança a Puigdemont i el debat de política general marquen l'agenda política a Catalunya, Miquel Iceta, ha demanat "prudència" al Govern a l'hora de no "generar falses expectatives" a la ciutadania, fent referència a les lleis de desconnexió i al full de ruta. "Estarem en contra totalment perquè creiem que és enganyar el personal" ha raonat. La idea que anirem fent lleis, que després seran anul·lades pel TC i després d'unes eleccions revifaran aquestes lleis d'entre els morts, és que no m'ho crec", afirma. "El full de ruta no el veig viable i m'agradarà veure si hi ha canvis en això o en què es concreta". També ha mostrat els seus recels sobre una RUI, i ha avançat que fins i tot sectors independentistes consideren el referèndum unilateral "un brindis al sol". "I ara parlen de referèndum vinculant. Però la única manera que sigui vinculant és que estigui acordat amb l'Estat. No ens enganyem", apunta.  En aquest sentit, ha convidat al Partit Demòcrata Català (PDC) a fixar-se en el discurs d'Urkullu "que les coses unilaterals no funcionen". "Faríem bé d'escoltar-lo i veure perquè ho diu", ha afirmat Iceta, recordant els bons resultats que el PNB ha obtingut aquest diumenge. "Si Convergència no hagués volgut fer d'ERC i hagués seguit la visió de PNB després del Pla Ibarretxe, avui no estarien en la situació en la que estan", ha conclòs.

Summary: Iceta sobre els resultats a Galícia i Euskadi: "Si (PSOE) hagués pactat amb el PP avui estariem parlant d'una hecatombe"


Un incendi en un camió que transportava palla ha obligat a tallar la carretera A-2 en sentit Lleida a l'altura del quilòmetre 497, al seu pas per Bellpuig (Urgell), aquest dimecres a la tarda, segons ha informat el Servei Català de Trànsit (SCT). L'incident ha tingut lloc cap a les quatre de la tarda. Quatre dotacions dels Bombers s'han desplaçat fins a l'indret per apagar les flames, que han afectat tot el vehicle, tant la tractora com el remolc. Els Bombers han protegit la vegetació pròxima, però les flames no s'han expandit. Pel que fa a l'afectació viària, es fan desviaments per la carretera N-IIa des de dos quarts de cinc.

Summary: Un incendi en un camió que transportava palla obliga a tallar l'A-2 en sentit Lleida a Bellpuig


La federació comarcal d'Esquerra Republicana de Catalunya (ERC) a l'Alt Urgell ha lamentat aquest divendres que la Mancomunitat Intermunicipal de Gestió de Residus de l'Alt Urgell Meridional (MIGRAUM) no hagi recollit encara les bosses de brossa de grans dimensions que contenen els residus que diversos voluntaris van aplegar, fa dues setmanes, de l'entorn del Pantà d'Oliana, al terme municipal de Coll de Nargó, en el marc d'una acció organitzada pel partit polític dins la campanya 'Let's Clean Up Europe!'. En aquest sentit, la formació ha denunciat en un comunicat que la pujada del nivell de l'aigua en aquesta zona ha ocasionat que algunes deixalles hagin anat a parar al curs del riu i consideren que tot plegat s'ha produït per "deixadesa" de l'organisme encarregat d'endur-se els residus. L'acció de neteja de la riba del pantà d'Oliana, al seu pas per Coll de Nargó, es va dur a terme el passat 12 de maig en el marc de la campanya 'Let's Clean Up Europe!'. Una vintena de persones voluntàries van recollir uns 3.000 quilos de deixalles i, segons ha informat ERC, les dues mancomunitats de residus de l'Alt Urgell havien de col·laborar en les tasques de retirada. En aquest sentit, la de l'Urgellet, que s'havia de fer càrrec dels voluminosos trobats, se'ls va endur el mateix dia i la Meridional, que havia cedit les bosses de grans dimensions, es va comprometre a recollir-les en un breu període de temps. Des de la formació, però, han denunciat que encara no ho han fet, el que implica, han afegit, que l'entorn s'estigui "embrutant i contaminant de nou". Des d'Esquerra Alt Urgell han emplaçat al president de la MIGRAUM, Miquel Sala, a què prengui mesures en la millora de la gestió d'aquests residus i han afirmat que no es poden donar "errades com aquesta" per, han insistit, "simple deixadesa d'organització". Els republicans també han indicat que alguns voluntaris que hi van participar en l'acció de neteja s'han desplaçat de nou fins al lloc per lligar les bosses als arbres i, així, evitar que caiguin a l'aigua.

Summary: ERC Alt Urgell critica que la Mancomunitat de residus Meridional no reculli les deixalles del 'Let's Clean Up Europe!'


Josep González diu que "sempre els preocupa" que no s'aprovin els pressupostos perquè "no els permet planificar-se"  ACN Lleida.-El president de PIMEC Catalunya, Josep González, ha valorat positivament la decisió de Pedro Sánchez d'aprovar el decret per fer pagar als bancs l'impost de les hipoteques, que entra en vigor dissabte. González ha lamentat que no s'hagi pogut evitar la decisió del Tribunal Suprem i ha afirmat que la decisió de Sánchez "ha estat bona" ja que es tracta d'un tema "molt sensible" que ha generat "un estat d'excitació" entre la població. En relació a l'aprovació de pressupostos de l'estat espanyol, González ha dit que "sempre els preocupa que no s'aprovin els pressupostos" perquè no "ens permet planificar i ens hem d'adaptar". González participa de la jornada de la petita i mitjana empresa a Lleida amb la transformació digital com a fil conductor i la participació d'uns 350 empresaris.  Josep González ha qualificat de "bona" la decisió de Pedro Sánchez, de "corregir" la situació generada per la sentència del Tribunal Suprem sobre l'impost de les hipoteques. En aquest sentit ha dit que s'havia alentit a la gent una il·lusió de no haver de pagar, i "sembla que el president Sánchez va en aquesta línia, per tant és positiu". A més a més, González s'ha referit a la sentència com un "despropòsit" i ha lamentat que "no s'hagi pogut evitar". En aquest sentit ha afegit que "no pot ser que amb una cosa tan sensible per la població hi hagi tants dubtes i hagi generat un estat d'excitació entre les persones, sobretot els que tenen hipoteques".  En relació als pressupostos, Gónzalez ha apuntat que ja "siguin els nacionals, o siguin els autonòmics, a nosaltres sempre ens preocupa que no s'aprovin". El motiu, segons el president de PIMEC Catalunya, és que "no ens permet planificar, i t'has d'adaptar", un fet que ha dit "no és bo". El president de Pimec ha aclarit també que "ens preocupa sense més matisos", i ha puntualitzat que no vol dir que estigui d'acord ni amb Sánchez ni amb Torra, "és una qüestió política". González ha fet aquestes declaracions en el marc de la primera  trobada de la petita i mitjana empresa a Lleida, que segons el president de PIMEC Lleida, Jaume Saltó té un doble objectiu: d'una banda , que "les pimes surtin del seu dia a dia, i vegin altres possibilitats de negoci que facin que el seu negoci tiri endavant" i el segon és "el networking", que les empreses puguin unir-se entre elles, i es coneguin, per poder créixer i fer "més negoci". Saltó ha dit que la voluntat de PIMEC Lleida es repetir la trobada cada any. A la jornada hi han assistit uns 350 empresaris de Lleida, una xifra que segons Josep González és "molt bona". González també ha afegit que entre els reptes de les petites i mitjanes empreses hi ha augmentar la seva dimensió."Tenim empreses massa petites", ha afirmat i cal ampliar-les "per poder enfrontar projectes internacionals". Un altre dels reptes té a veure amb el finançament. Així mateix, el president de PIMEC Catalunya ha dit que "haurien d'estar més ben finançades" per quan pugui venir una crisi o per si hi ha possibilitat de fer inversions, i així aconseguir que no hi hagi "una dependència bancaria". Gónzalez ha detallat que també s'exposarà l'agenda 2030 de l'ONU per al desenvolupament sostenible, aprovada per 179 països, que marca "grans línies actuació per fer del món un lloc per viure millor" i que cal explicar a les empreses. La jornada s'ha engegat amb la ponència principal d'Isabel Aguilera, consultora d’Estratègia i Innovació i professora d’ESADE, que ha analitzat l’escenari a què s’enfronten les empreses en el marc de la transformació digital. Tot seguit, s'ha celebrat una taula rodona en què han participat els màxims dirigents de tres companyies lleidatanes: Toni Badia, de Zacaris i Yellow; Andrés Bou, de Social Point i Jordi Barri, de Teresa Carles. A més a més, s’ha organitzat una dinàmica de networking amb l’emprenedor i comunicador Sergi Grimau, que ha conduït la jornada, i que també ha atorgat un reconeixement als socis més antics de PIMEC Lleida.

Summary: Pimec valora positivament la decisió de Sánchez de "corregir" la sentència del Suprem sobre les hipoteques